Tom Behnke (FRI), 2000-02-08:
Frihed 2000 anser tiden for at være moden til en revision af færdselsloven.
Hvis rulleskøjteløb udvikler sig med samme hastighed, som det har gjort indtil nu, så vil rulleskøjteløbere også i fremtiden præge trafikken langt mere.
Det er nu, vi skal være på forkant med udviklingen.
Det er nu, mens tiden er, at vi skal fastsætte de spilleregler, der skal være.
Alene af den grund er det nødvendigt med fornuftige regelsæt, så hverken rulleskøjteløbere eller øvrige trafikanter er i tvivl om, hvordan rulleskøjteløbere skal færdes i trafikken.
Vi i Frihed 2000 er ikke specielt stemt for at lave en forsøgsordning.
Vi mener, at det kan blive meget problematisk, hvis man i Rødovre Kommune vælger at lave forsøget, men i Hvidovre Kommune laver man ikke forsøget.
Hvordan skal man skilte, hvordan skal man gøre rulleskøjteløberne opmærksomme på, at i den ene kommune må de gerne køre på cykelsti, men i den anden kommune må de ikke?
Det går selvfølgelig ikke.
Det vil være ganske uholdbart at lave den form for forsøgsordninger.
Jeg kan forstå, at Odense Kommune har lagt op til, at man dér vil prøve at lave et forsøg, og det kunne måske godt lade sig gøre i Odense Kommune, i og med at Odense Kommune geografisk er rimelig centreret, og dermed vil der formentlig ikke være de store problemer med kommunegrænseoverskridelse; men lad os nu se, hvordan det går, for det forsøg kommer jo til at køre, hvad enten vi bryder os om det eller ej. Men det, der er et faktum, er, at rulleskøjter ikke længere bare er et legetøj.
Rulleskøjter er i vore dage
et transportmiddel på fuld højde med cyklen, med bussen, med bilen og med alle andre transportformer.
Flere og flere har jo taget
regeringens folkesundhedsprogram højtideligt og får motioneret noget mere, i stedet for at sidde i deres bil og ose og svine miljøet til kører de på rulleskøjter.
Vi synes, de skal have lov til det af hensyn til deres sundhed og af hensyn til miljøet.
Vi synes, det er en god ting, at folk kører på rulleskøjter, men hvis folk skal have mulighed for at køre på rulleskøjter og bruge dem som et transportmiddel,
så skal det jo også være med en placering på vejen, hvor de kan komme frem, og hvis man ser fortovene i vore dage, så er de ganske ujævne og ubehagelige at køre på, og enhver, der har været tvunget til at køre på rulleskøjter på et fortov, ved, hvor ubehageligt det er, og så lader man hellere rulleskøjterne stå derhjemme og tager bilen i stedet for.
Det er synd.
Næ, det, der er sagen, er, at på fortovet vil rulleskøjteløberne, medmindre de kører meget, meget forsigtigt, og så kommer folk jo aldrig på arbejde, være til fare og ulempe for de øvrige fodgængere, og det synes vi er synd.
Vi synes, det er ubehageligt både for fodgængerne og for rulleskøjteløberne, at de skal blandes på fortovet.
De to trafikantgrupper hører ikke sammen, fordi de bevæger sig med hver deres hastighed, endda med en væsentlig forskel i hastighed, og derfor ville det være hensigtsmæssigt, hvis man sørgede for, at rulleskøjteløberne med det tempo, de nu engang kører med - og enhver, der har prøvet at køre på rulleskøjter, ved, hvor stærkt man kan køre - bliver placeret med en anden trafikantgruppe, som kører med samme hastighed, og det gør cyklisterne. Undersøgelser har i øvrigt vist, at rulleskøjteløbere ikke fylder mere på cykelstien end cyklisterne, altså burde der ikke være noget som helst problem.
Man burde kunne kaste sig ud i det med det samme.
Den her idé med, at rulleskøjteløbere skal have lov til at køre på cykelstien, er faktisk en idé, vi fik for flere år tilbage, men da så Børneparlamentet holdt møde her i huset, hvor man jo godt kunne finde ud af at få vedtaget sådan et forslag, så følte vi os inspireret til, at nu var inde tiden til, at vi skulle genfremsætte vores forslag, og det gjorde vi så.
Vi håber meget, at forslaget her kan være med til at lægge pres på, så vi får den mulighed.
Det er muligt, at vi, som ministeren lægger op til, skal afvente de forsøgsordninger, der kommer, og så vil det først ad åre blive tilladt for rulleskøjteløbere at køre på cykelstien.
Det ved vi jo godt.
Da jeg tilbage i 1991 fremsatte forslag om maskeringsforbud, blev der jo rynket på næsen og skældt ud.
Nu har regeringen selv fremsat forslaget.
Det, man også skal være opmærksom på, som mange ordførere har været inde på, er alle de problemer, der kan opstå ved det her, og her skal man være opmærksom på, hvad forskellen er i forhold til i dag.
Mange af de problemer, som man gør opmærksom på - man skal have ordentlig mulighed for at bremse osv. - er faktisk væsentlig større i dag, hvor rulleskøjteløberne ruller sammen med fodgængerne, end de vil være på cykelstierne. Alt andet lige vil rulleskøjteløberne have større behov for at bremse på et fortov, end de vil have for at bremse på en cykelsti. Så mange af de problemer, der bliver rejst her, er ikke problemer.
Det vil vise sig, at det er problemer, som findes i dag, men som af sig selv bliver løst i fremtiden, når bare
rulleskøjteløberne får lov til at køre på vores cykelstier
Vi havde håbet på en noget mere positiv modtagelse, men jeg skal naturligvis huske mange gange at takke de ordførere, der var velvilligt indstillet, og specielt de ordførere, som klart og tydeligt sagde, at de selvfølgelig vil støtte beslutningsforslaget.
Det var bl.a. Venstre, Dansk Folkeparti og Kristeligt Folkeparti, og jeg kunne jo forstå på de ordførere, specielt dem, der var meget positive, at det rent faktisk var nogle, der havde prøvet det, hvorimod de, der var meget imod det, tydeligt var nogle, der aldrig har prøvet det og måske aldrig har set nogen rulle på rulleskøjter.
Det gør selvfølgelig beslutningsgrundlaget noget sværere, men tro mig: Det er et godt beslutningsforslag.
Man kan rolig støtte det.